Anette (38) fant død kvelerslange i fryseren
– Jeg skvatt ordentlig til da den sammenkveilede og stive slangen plutselig dukket opp i fryseren. Det var en utrolig ekkel opplevelse, sier Anette Gjerrestad (38) til VG. Gjerrestad forteller at hun flyttet inn i eneboligen i Mandal 1. april, sammen med samboeren og parets seks barn. Hun hadde sett at det sto en fryser i kjelleren med mye mat i, og bestemte seg lørdag kveld for å rydde ut og kaste innholdet. – Jeg fant en boks som var merket med hundefor, og åpnet den for å se hva som var inni. Der lå slangen i en kveil, helt gjennomfrosset. Det var forferdelig å se den. – Jeg klasket lokket igjen, og kom meg ut, forteller hun.Gjerrestad visste ikke hva hun skulle gjøre med det ekle funnet, og ringte politiet. – Jeg fikk beskjed om at jeg måtte ta kontakt med Mattilsynet. Og de var her og hentet den onsdag, sier hun. Etter flere nettsøk tror 38-åringen at slangen må være en tigerpyton. – Den er ganske lang. Det er ikke så lett å se den nøyaktige lengden når den ligger sammenkveilet slik, men jeg vil anslå rundt 1,5 meter, sier hun og anslår at slangen er maks åtte cm i diameter. – Jeg vet ikke hvordan slangen har vært død, men jeg tenkte med en gang jeg så den at den må ha blitt lagt levende i fryseren. Den har liksom gjemt hodet under kroppen sin. Kanskje det var for å beskytte seg mot kulden, sier hun. Husker du?Fant 25 cm lang grønn slange i fruktdisken38-åringen forteller at hun egentlig ikke er så redd for slanger. – Men jeg synes det er fælt å tenke på hvordan den har havnet i fryseren. Bare å smugle den inn i landet innebærer dyreplageri. Hun forteller at det har vært stor utskiftning i leieboere i huset. – Jeg har kontaktet huseieren. Forhåpentligvis kan han og Mattilsynet spore opp hvem som har lagt slangen her, sier hun. Utleier ønsker ikke å kommentere saken. Operasjonsleder Per Kristian Klausen i Agder politidistrikt bekrefter at Gjerrestad tok kontakt lørdag kveld. – Det hender dessverre at vi får meldinger om slanger på frifot. I dette tilfellet er slangen død, og vi viser derfor til Mattilsynet, sier Klausen.– Ingen privatpersoner har lov til å ha slanger hjemme i Norge, sier Gunn Kristin Osaland, seksjonssjef i Mattilsynets avdeling Agder. Hun har ikke tidligere vært borti melding om døde slanger. – Som regel blir vi kontaktet av politiet når det gjelder funn av levende slanger, og da kontakter vi dyreparker i et forsøk på å omplassere dem. Siste løsning er avlivning, sier Osaland. Zoolog og førstelektor Torgrim Ørmen ved Høgskolen i Oslo og Akershus (HiOA) sier det er vanskelig å se hvilken art slangen er, siden man ikke ser slangens hode på bildet. – Kvelerslanger er veldig variable i farger og mønster. Men jeg synes det ligner på en nettpyton. Hvis det er riktig, så er det ikke regnet som en truet art. Den er utbredt i hele Sørøst-Asia fra Bangladesh i vest, nord til Filippinene og østover nesten til Ny Guinnea, sier Ørmen til VG. – Nettpyton er ikke et dyr som egner seg som kjæledyr. De kan bli opp mot 7 meter lange og da kan de være farlige for mennesker, men det er veldig sjelden det faktisk skjer noe. Ørmen sier videre at slanger ikke takler kulde i det hele tatt. – De er vekselvarme og kan ikke regulere kroppstemperaturen. Jo lavere temperaturer, jo langsommere går stoffskiftet. Hvis den ble lagt levende i fryseren har den sannsynligvis lagt seg til å sove når kroppstemperaturen begynte å bli lav og så bare sovet mens vannet i kroppen frøs til is og drepte den. Det vil ikke ha tatt mye lengre tid enn å fryse en pølse på samme størrelse, sier Ørmen.
Da Anette Gjerrestad skulle rydde ut av fryseren i sitt nyleide hus lørdag kveld, fant hun en stor slange, sannsynligvis en pyton.